b'\n_START_ARTICLE_\nAlfred de Musset\n_START_PARAGRAPH_\nAlfred Louis Charles de Musset (11. joulukuuta 1810 Pariisi - 2. toukokuuta 1857 Pariisi) oli ranskalainen romantiikan ajan kirjailija ja runoilija.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nAlfred de Musset syntyi ja kuoli Pariisissa. Musset p\xc3\xa4\xc3\xa4si 9-vuotiaana Coll\xc3\xa8ge Henri-IV -kouluun, miss\xc3\xa4 h\xc3\xa4n voitti vuonna 1827 palkinnon latinan esseest\xc3\xa4\xc3\xa4n. Paul Foucherin, Victor Hugon langon, avustuksella h\xc3\xa4n aloitti 17-vuotiaana opiskelun C\xc3\xa9naclessa, Charles Nodierin kirjallisuussalongissa Biblioth\xc3\xa8que de l\'Arsenalilla. Kokeiltuaan siipi\xc3\xa4\xc3\xa4n l\xc3\xa4\xc3\xa4ketieteess\xc3\xa4 (h\xc3\xa4n ei pit\xc3\xa4nyt ihmisten leikkelemisest\xc3\xa4), lakitieteess\xc3\xa4, piirt\xc3\xa4misess\xc3\xa4, englannissa ja pianonsoitossa, h\xc3\xa4nest\xc3\xa4 tuli yksi ensimm\xc3\xa4isist\xc3\xa4 romantiikan ajan kirjailijoista. 20-vuotiaana Musset\'n kirjailijan maine veti jo vertoja h\xc3\xa4nen keikarin maineelleen._NEWLINE_Musset ty\xc3\xb6skenteli Ranskan sis\xc3\xa4ministeri\xc3\xb6n kirjastonhoitajana vuoden 1830 hein\xc3\xa4kuun vallankumouksesta vuoden 1848 helmikuun vallankumoukseen asti, jolloin h\xc3\xa4net erotettiin. T\xc3\xa4m\xc3\xa4n j\xc3\xa4lkeen, toisen keisarikunnan aikana, Musset\'st\xc3\xa4 tuli Ranskan opetusministeri\xc3\xb6n kirjastonhoitaja. H\xc3\xa4n sai kutsun Ranskan kunnialegioonaan (L\xc3\xa9gion d\'honneur) 24. huhtikuuta 1845, samaan aikaan Balzacin kanssa. Kahden ep\xc3\xa4onnistuneen yrityksen j\xc3\xa4lkeen (1848 ja 1850) h\xc3\xa4net valittiin Ranskan Akatemian (Acad\xc3\xa9mie fran\xc3\xa7aise) j\xc3\xa4seneksi vuonna 1852._NEWLINE_Alfred de Musset\'n ja George Sandin rakkaustarina, joka kesti vuodesta 1833 vuoteen 1835, on kerrottu Musset\'n n\xc3\xa4k\xc3\xb6kulmasta h\xc3\xa4nen omael\xc3\xa4m\xc3\xa4kerrallisessa romaanissaan, La Confession d\'un Enfant du Si\xc3\xa8cle, (suom. Vuosisadan lapsen tunnustus), Sand puolestaan kertoi oman versionsa kirjassaan Elle et lui. Musset\'n kirja julkaistiin vuonna 1836, Sandin vuonna 1859, kaksi vuotta Musset\'n kuoleman j\xc3\xa4lkeen. Elokuva Musset\'n ja Sandin myrskyisest\xc3\xa4 suhteesta, Les enfants du si\xc3\xa8cle (suom. Vuosisadan rakkaustarina), valmistui vuonna 1999._NEWLINE_Alfred de Musset on haudattu P\xc3\xa8re-Lachaise -hautausmaalle Pariisiin.\n_START_SECTION_\nKritiikki\n_START_PARAGRAPH_\nRanskalainen runoilija Arthur Rimbaud oli eritt\xc3\xa4in kriittinen Alfred de Musset\'n t\xc3\xb6it\xc3\xa4 kohtaan. Rimbaud kirjoitti teoksessaan Lettres du Voyant ettei Musset saavuttanut mit\xc3\xa4\xc3\xa4n, koska t\xc3\xa4m\xc3\xa4 "sulki silm\xc3\xa4ns\xc3\xa4" n\xc3\xa4yilt\xc3\xa4\xc3\xa4n. Toisaalta Musset\'n n\xc3\xa4ytelm\xc3\xa4 Les Caprices de Marianne oli innoituksena ohjaaja Jean Renoirin La r\xc3\xa8gle du jeu -elokuvalle (suom. Pelin s\xc3\xa4\xc3\xa4nn\xc3\xb6t).'